**O B R A Z L O Ž E N J E**

**PRAVNI TEMELJ ZA DONOŠENJE AKTA**

Članak 5. stavak 1. točka 6. Zakona o sigurnosti prometa na cestama („Narodne novine“ br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20), članak 125. stavak 1. Odluke o komunalnom redu („Službene novine“ br. 20/21) u vezi s člankom 104. stavkom 1. točkom 3. Zakona o komunalnom gospodarstvu („Narodne novine“ br. [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)) i članak 39. Statuta Grada Pula-Pola („Službene novine“ Grada Pule br. 07/09, 16/09, 12/11, 01/13 02/18, 02/20, 04/21 i 05/21), uz prethodnu suglasnost Ministarstva unutarnjih poslova, čine pravni temelj za donošenje ovog akta.

**OSNOVNA PITANJA KOJA SE UREĐUJU AKTOM**

 Predlaže se donošenje Odluke o organizaciji i načinu naplate parkiranja na području grada Pule kojom se uređuju osnovni pojmovi vezani uz parkiranje na javnim parkirališnim površinama, organizacija i način parkiranja na javnim parkiralištima pod naplatom, vrijeme i vremenska ograničenja naplate parkiranja, vrste parkirališnih karata te uvjeti i način zasnivanja ugovornog odnosa između korisnika usluge parkiranja i isporučitelja usluge kao i nadzor nad parkiranjem vozila na području grada Pule.

**PRIKAZ STANJA KOJA SE UREĐUJU AKTOM**

Zakonom o sigurnosti prometa na cestama, u članku 5., propisano je da jedinice lokalne i područne (regionalne) samouprave, u skladu s odredbama tog Zakona, uz prethodnu suglasnost ministarstva nadležnog za unutarnje poslove, uređuju promet na svom području tako da, između ostaloga, određuju i parkirališne površine i način parkiranja, zabrane parkiranja i mjesta ograničenog parkiranja.

Nadalje, člankom 104. Zakona o komunalnom gospodarstvu propisano je da u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se, između ostaloga, propisuje i uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila.

 Odlukom o komunalnom redu Grada Pule propisane su načelne odredbe o uvjetima korištenja javnih parkirališta i drugih javnih površina namijenjenih parkiranju vozila te se u članku 125. propisuje da je parkirališne površine dozvoljeno koristiti isključivo pod uvjetima propisanima Odlukom kojom se uređuju parkirne zone, visina naknade parkiranja, povlaštena parkirna karta i vrijeme naplate na javnim parkiralištima u gradu te sukladno postavljenoj prometnoj signalizaciji.

 Obzirom da je Zakonom o komunalnom gospodarstvu propisano da je usluga parkiranja na uređenim javnim površinama i u javnim garažama komunalna djelatnost, a da je za komunalne djelatnosti Isporučitelj komunalne usluge dužan donijeti cjenik komunalnih usluga i za isti pribaviti prethodnu suglasnost gradonačelnika odnosno općinskog načelnika jedinice lokalne samouprave na području na kojem se isporučuje komunalna usluga, valjalo je pristupiti izradi novog općeg akta kojim će se definirati uvjeti parkiranja, ali ostavljajući definiranje cijena samom isporučitelju po proceduri koju predviđa Zakon.

 Naime, dosadašnja Odluka o lokacijama, organizaciji, naplati i kontroli parkiranja na javnim parkiralištima Grada Pule („Službene novine“ Grada Pule br. 06/16, 09/16) te Odluka o vremenskom ograničenju, vremenu naplate i visini naknade za korištenje usluge parkiranja na javnim parkiralištima Grada Pule („Službene novine“ Grada Pule br. 06/16, 12/19) po gore navedenom pitanju nisu bile usklađene s promjenama koje je donio novi Zakon o komunalnom gospodarstvu pa ih je valjalo staviti izvan snage i odredbe o javnim parkiralištima objediniti u jednom općem aktu.

 Odluka o organizaciji i načinu naplate parkiranja na području grada Pule (dalje: Odluka) koncipirana je na način da sadrži osnovne odredbe, odredbe o organizaciji i načinu parkiranja na javnim parkiralištima pod naplatom, vremenu i vremenskim ograničenja naplate parkiranja, vrstama parkirališnih karata te odredbe o uvjetima i načinu zasnivanja ugovornog odnosa između korisnika usluge parkiranja i isporučitelja usluge kao i odredbe o nadzoru nad parkiranjem vozila na području grada Pule.

U Osnovnim odredbama Odluke, **u** **čl. 1. do čl. 4.,**  definirani su osnovni pojmovi vezani uz parkiranje na javnim parkirališnim površinama, koji se koriste kroz predmetnu Odluku.

**Člankom 3.** posebno je definirano što podrazumijeva usluga parkiranja na uređenim javnim površinama te tko na području grada Pule istu uslugu obavlja. Isporučitelj usluge na uređenim javnim parkiralištima grada Pule koja su pod naplatom je trgovačko društvo Pula Parking d.o.o. (u daljnjem tekstu: Isporučitelj usluge), čiji je osnivač Grad Pula-Pola, a kojem je Odlukom o povjeravanju obavljanja komunalnih djelatnosti trgovačkim društvima (Službene novine br. 21/18 i 19/20) dodijeljena, između ostaloga, i komunalna djelatnost usluge parkiranja na uređenim javnim površinama i u javnim garažama.

Nadalje, **u čl. 4.** regulira se pravni odnos koji nastaje parkiranjem vozila na javnom parkiralištu pod naplatom između Korisnika usluge, s jedne strane te Isporučitelja usluge, s druge strane.

Organizacija i način parkiranja na javnim parkiralištima pod naplatom definira se odredbama **čl. 5. do čl. 13.** i to na način da se prvo definiraju javna parkirališta pod naplatom, a potom parkirališne lokacije kroz utvrđivanje zona te posebnih parkirališnih lokacija, a sve sukladno grafikama koje čine sastavni dio ove Odluke.

 U gradu Puli suočeni smo s činjenicom da infrastruktura u pojedinim dijelovima grada ne omogućava daljnje proširenje parkirnih kapaciteta. Uvođenjem naplate parkiranja, osobito na području centra grada, dolazi do povećane potražnje za parkirališnim mjestima bez naplate na rubnim dijelovima centra grada od strane korisnika koji usluge cjelodnevnog parkiranja koriste prilikom dolaska na posao i sl. Zbog prevelike potražnje za parkirnim mjestima bez naplate, rješenje problema predstavlja uvođenje širih zona naplate parkiranja pa se ovom Odlukom definira 5 zona naplate, uz 7 posebnih parkirališnih lokacija, kako bi se stanarima omogućilo lakše pronalaženje slobodnih parkirališnih mjesta u blizini lokacije svojeg prebivališta kroz parkiranje pod povlaštenim uvjetima u odnosu na neke druge kategorije korisnika usluge parkiranja, odnosno kako bi se i tim drugim kategorijama korisnika usluge parkiranja omogućila šira dostupnost javnih parkirališta, također pod povlaštenim uvjetima.

Nedostatak parkirnih mjesta glavni je problem s kojim se susreću osobito stanari Mjesnog odbora Stari grad te Mjesnog odbora Arena. Između ostaloga, udovoljavajući potrebama za nesmetanim parkiranjem stanara koji prebivaju na navedenom području, a na inicijativu njihovih mjesnih odbora, zone naplate, u odnosu na dosad postojeće, proširile su se i na navedena područja pa se tako predviđa pet parkirališnih zona naplate s obzirom na položaj u gradu s ciljem određivanja cijene i drugih uvjeta parkiranja na javnim parkiralištima pod naplatom u gradu Puli, sve opisano **u čl.11. Odluke** i sukladno „Grafičkom prikazu I“ koji čini sastavni dio ove Odluke.

 Također, za stanare se **u čl. 17. Odluke** predviđaju i četiri javna parkirališta (Ulica Castropola, Kandlerova ulica, Parkiralište Stara Tržnica i Parkiralište Benediktinske opatije) koja bi isključivo bila za stanare (tzv. *„Holders only“ parkirališta*), odnosno za koja Ugovor o korištenju jednog parkirališnog mjesta mogu sklopiti isključivo stanari odnosno fizičke osobe koje imaju prebivalište unutar područja plave zone kojoj navedena parkirališta pripadaju te imaju osobno vozilo u vlasništvu ili leasingu, što se dokazuje važećom osobnom iskaznicom i važećom prometnom dozvolom.

 Nadalje, za određivanje cijene i drugih uvjeta parkiranja na javnim parkiralištima u gradu Puli ovom Odlukom, **u čl. 12.**, predlaže se i sedam posebnih lokacija, sukladno „Grafičkom prikazu II“ koji čini sastavni dio ove Odluke, a to su: Mandrač, Riva, Karolina, , Marsovo polje 2, kao i tri nova parkirališta: Marsovo polje 1, Gregovica i Emova.

 Ovdje valja istaknuti da se kao novina uvodi i mogućnost organizacije „Park&Ride“ parkirališta (Gregovica, Mandrač) po potrebi i u opravdanim slučajevima kao što su pristizanje velikog broja turista tijekom ljetne sezone. Naime, u gradovima smještenim na obali, kao što je grad Pula, za vrijeme ljetnih mjeseci povećava se populacija u vidu turista koji dolaze u velikom broju. Porast broja vozila koja ulaze u sam centar grada u potrazi za parkirnim mjestom, pogotovo u ljetnim mjesecima, rezultira prometnim zagušenjem, što negativno utječe i na lokalno stanovništvo pa bi se gužva automobila u samom centru grada pokušala smanjiti tako da se gore navedena parkirališta organiziraju kao „Park&Ride“. Takav sustav parkiranja kombinacija je korištenja osobnog vozila i javnog prijevoza. Osnovni princip funkcioniranja je ostavljanje osobnog automobila na parkiralištu izvan centra grada i nastavljanje putovanja javnim gradskim prijevozom do samog centra.

 Odredbama **od** **čl. 14. do čl. 17.** ove Odluke propisan je način naplate usluge parkiranja kroz vrijeme naplate te vremenska i prostorna ograničenja.

Predviđeno je da ljetno vrijeme naplate obuhvaća period od 01. svibnja do 30. rujna, a zimsko vrijeme naplate period od 01. listopada do 30. travnja, dok su vrijeme naplate i vremenska i prostorna ograničenja definirana odredbama članaka 15. i 16. Odluke.

Nadalje, obzirom da se parkiranjem zasniva ugovorni odnos s Isporučiteljem, a u smislu parkiranja parkirališna karta je isprava koja predstavlja ugovor, odredbama **čl. 18. do čl. 29.** određene su vrste parkirališnih karata pa se tako razlikuju satna, dnevna, mjesečna, polugodišnja i godišnja karta, odnosno povlaštena parkirališna karta.

 **U čl.21. Odluke** za povredu Općih uvjeta isporuke komunalne usluge parkiranja (odnosno povredu odredbi usmenog Ugovora o korištenju usluge javnog parkirališta) propisuje se ugovorna kazna, dok se za definiranje postupka izdavanja ugovorne kazne, rokove plaćanja, kao i pravne posljedice neplaćanja iste te visinu ugovorne kazne upućuje na Isporučiteljeve Opće uvjete odnosno Cjenik komunalne usluge parkiranja.

Za određivanje cijene i drugih uvjeta povlaštenog parkiranja na javnim parkiralištima pod naplatom u gradu Puli, u skladu s odredbama **čl. 25. do čl. 29. Odluke,** predviđaju se četiri kategorije korisnika koji pod određenim uvjetima ostvaruju pravo na povlaštenu kartu, i to: stanari, odnosno fizičke osobe koje imaju prebivalište na području na kojem se naplaćuje parkiranje; pravna osoba te fizička osoba – obrtnik odnosno osoba koja obavlja drugu samostalnu djelatnost koja ima sjedište ili koristi poslovni prostor unutar parkirališne zone u kojoj se naplaćuje parkiranje; osobe s invaliditetom; fizičke osobe koje imaju prebivalište na području Grada Pule, odnosno na području drugih gradova i općina Istarske županije za javna parkirališta pod naplatom Riva, Marsovo polje 2 i Emova.

U konačnici odredbom **čl.30** propisano je da nadzor nad parkiranjem vozila na javnim parkiralištima pod naplatom obavlja ovlaštena osoba Isporučitelja usluge, a sam način i uvjete vršenja nadzora propisat će Isporučitelj svojim Općim uvjetima pružanja usluge.

Prijelazne i završne odredbe sadržane su **u** **čl. 31. Odluke,** a istim se definira kada Odluka stupa na snagu te kada prestaju važiti dosad važeće Odluke koje su regulirale usluge parkiranja na javnim parkiralištima u gradu Puli.

 Budući da se radi o Odluci koja zahtijeva hitnu provedbu, zbog osobito opravdanih razloga, stupanje na snagu ove Odluke predlaže se prvog dana nakon dana objave u „Službenim novinama“ Grada Pule.

Slijedom navedenog, predlaže se vijećnicima donošenje ove Odluke.

**PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu akta potrebna financijska sredstva osigurat će trgovačko društvo Pula Parking d.o.o.

**SAVJETOVANJE SA ZAINTERESIRANOM JAVNOŠĆU**

Na temelju odredbe članka 66. stavka 4. Zakona o pravu na pristup informacijama („Narodne novine“ br. 25/13 i 85/15) za ovu Odluku je potrebno provesti prethodno savjetovanje sa zainteresiranom javnošću u trajanju od najmanje 30 dana.

U skladu s odredbom članka 11. Zakona o pravu na pristup informacijama („Narodne novine“ br. 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

**Savjetovanje sa zainteresiranom javnošću započinje dana 10. svibnja 2022. godine te završava zaključno s danom 10. lipnja 2022. godine,** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

**odluka.parking@pula.hr**